b'\n_START_ARTICLE_\nEleonora Brigalda (Barbas)\n_START_SECTION_\nPremii\n_START_PARAGRAPH_\n2015 Premiul Na\xc8\x9bional al Republicii Moldova, Guvernul Republicii Moldova nr.569 din 19 august 2015_NEWLINE_2012 Premiul \xe2\x80\x9dItalia 2012\xe2\x80\x9d pentru art\xc4\x83, Chi\xc8\x99in\xc4\x83u, Republica Moldova _NEWLINE_2011 Premiul \xe2\x80\x9cM. Eminescu\xe2\x80\x9d, Muzeul \xe2\x80\x9eM. Eminescu\xe2\x80\x9d, UAP, Ia\xc8\x99i, Rom\xc3\xa2nia_NEWLINE_2010 Titlul Onorific \xe2\x80\x9cOm Emerit\xe2\x80\x9d_NEWLINE_2010 Premiul Special pentru Pictur\xc4\x83, Uniunea Arti\xc8\x99tilor Plastici din Rom\xc3\xa2nia, Ia\xc8\x99i_NEWLINE_2005 Premiul Uniunii Arti\xc8\x99tilor Plastici din Republica Moldova_NEWLINE_2003 Premiul Uniunii Arti\xc8\x99tilor Plastici din Republica Moldova_NEWLINE_1997 Premiul "OMEGA" la expozi\xc8\x9bia "Saloanele Moldovei", Chi\xc8\x99in\xc4\x83u, Republica Moldova_NEWLINE_1996 Diplom\xc4\x83 Ministerului \xc3\x8env\xc4\x83\xc8\x9b\xc4\x83m\xc3\xa2ntului al Republicii Moldova_NEWLINE_1982 Premiul \xe2\x80\x9cLimba noastr\xc4\x83 cea rom\xc3\xa2n\xc4\x83\xe2\x80\x9d, Concursul Uniunii Latine, Chi\xc8\x99in\xc4\x83u, Republica Moldova\n_START_SECTION_\nAfilieri\n_START_PARAGRAPH_\nEste membr\xc4\x83 a Uniunii Arti\xc8\x99tilor Plastici din Republica Moldova \xc8\x99i membr\xc4\x83 a Asocia\xc8\x9biei Interna\xc8\x9bionale a Artelor Plastice IAA-AIAP UNESCO\n_START_SECTION_\nAprecieri critice\n_START_PARAGRAPH_\n\xe2\x80\x9eMonografia de fat\xc4\x83 prin con\xc8\x9binutul s\xc4\x83u bogat \xc3\xaen informa\xc8\x9bii, prin limbajul accesibil, prin materialul ilustrativ realizat la un nivel poligrafic \xc3\xaenalt, ne permite \xc3\xaen baza elucid\xc4\x83rii evolu\xc8\x9biei picturii de gen, o viziune integral\xc4\x83 a ambian\xc8\x9bei artistice din Republica Moldova pe parcursul anilor 1945-2000 \xc8\x99i poate servi ca surs\xc4\x83 de referin\xc8\x9b\xc4\x83 pentru speciali\xc8\x99tii \xc3\xaen domeniu \xc8\x99i ca reper util at\xc3\xa2t \xc3\xaen instruirea studen\xc8\x9bilor de la universit\xc4\x83\xc8\x9bile de arte din Moldova, c\xc3\xa2t \xc8\x99i a publicului larg, amator de art\xc4\x83. De men\xc8\x9bionat, \xc3\xaen final e \xc8\x99i faptul c\xc4\x83 monografia \xe2\x80\x9e Evolu\xc8\x9bia picturii de gen din Republica Moldova\xe2\x80\x9d (1945-2000) a devenit practic chiar dup\xc4\x83 lansare o raritate bibliografic\xc4\x83\xe2\x80\x9d                                                                         _NEWLINE_\xe2\x80\x9eO apari\xc8\x9bie editorial\xc4\x83 recent\xc4\x83, axat\xc4\x83 pe o viziune nou\xc4\x83 \xc8\x99i original\xc4\x83 asupra vie\xc8\x9bii \xc8\x99i crea\xc8\x9biei lui Igor Vieru este monografia-album \xe2\x80\x9eIgor Vieru" semnat\xc4\x83 de autoarea Eleonora Brigalda-Barbas, doctor \xc3\xaen studiul artelor, \xc8\x99efa catedrei Pictur\xc4\x83 a Facult\xc4\x83\xc8\x9bii Arte Plastice \xc8\x99i Design al UPS \xe2\x80\x9eIon Creang\xc4\x83".... \xc3\xaen monografie au fost prezentate \xc8\x99i analizate minu\xc8\x9bios o serie de tablouri, foi grafice, desene \xc8\x99i studii anterior necunoscute publicului larg._NEWLINE_Reprezent\xc3\xa2nd o continuare logic\xc4\x83 a colec\xc8\x9biei \xe2\x80\x9eMae\xc8\x99tri basarabeni din sec. XX", monografia \xe2\x80\x9eIgor Vieru", realizat\xc4\x83 de Eleonora Brigalda-Barbas, at\xc3\xa2t prin amploarea sa c\xc3\xa2t \xc8\x99i prin calitatea materialului selectat constituie o contribu\xc8\x9bie de esen\xc8\x9b\xc4\x83 \xc3\xaen studiul artei na\xc8\x9bionale."                                                   _NEWLINE_\xe2\x80\x9eEleonora Brigalda exceleaz\xc4\x83 \xc3\xaen peisaj, lucr\xc4\x83rile sale concentr\xc3\xa2nd tensiuni cromatice \xc8\x99i gestuale care dezv\xc4\x83luie tr\xc4\x83irea puternic\xc4\x83, patosul compozi\xc8\x9bional \xc8\x99i nu \xc3\xaen ultimul r\xc3\xa2nd, dorin\xc8\x9ba vizibil\xc4\x83 de contopire cu motivul, cu materia pictural\xc4\x83 - "m\xc4\x83n\xc4\x83stiri rupestre", "Ecoul m\xc4\x83rii\xe2\x80\x9d, "Crizanteme", aduc un plus de vibra\xc8\x9bie \xc8\x99i exaltare proprie creatorului \xc8\x99i, \xc3\xaen egal\xc4\x83 m\xc4\x83sur\xc4\x83, interpretului/artista fiind \xc8\x99i critic de art\xc4\x83."_NEWLINE_\xe2\x80\x9e\xc3\x8enclinat\xc4\x83 spre o lume a simbolurilor, a sugestiei, \xc3\xaen care mineralul de\xc8\x9bine rol primordial un, Eleonora Brigalda practic\xc4\x83 o pictur\xc4\x83 cu o not\xc4\x83 u\xc8\x99or dualist\xc4\x83, dat\xc4\x83, pe de o parte, de minu\xc8\x9bia cu care-\xc8\x99i contureaz\xc4\x83 \xc8\x99i umple cu culoare naturile statice, cochiliile \xc3\xaendeosebi \xc8\x99i fulguranta desenului \xc8\x99i a tu\xc8\x99ei, de factur\xc4\x83 post expresionist\xc4\x83, dac\xc4\x83 vre\xc8\x9bi, a peisajelor sale, ce respir\xc4\x83 un parfum inedit, frust, de proasp\xc4\x83t. Pictori\xc8\x9ba de\xc8\x9bine o gam\xc4\x83 cromatic\xc4\x83 de excep\xc8\x9bie, pe care o folose\xc8\x99te cu gra\xc8\x9bie \xc8\x99i aplomb, \xc3\xaen acela\xc8\x99i timp" _NEWLINE_\xe2\x80\x9eNostalgiile trecutului comun, miturile fundamentale ale neamului sunt repere care marcheaz\xc4\x83 o identitate, dar \xc8\x99i nevoia unei con\xc8\x99tiin\xc8\x9be a identit\xc4\x83\xc8\x9bii. Explicabil\xc4\x83 \xc3\xaen context, apeten\xc8\x9ba pictori\xc8\x9bei Eleonora Brigalda Barbas pentru recuperarea prin imagine \xc8\x99i simbol a culturii cucuteniene, c\xc4\x83reia \xc3\xaei consacr\xc4\x83 un triptic monumental, unde evocarea are for\xc8\x9ba de impact a monumentalit\xc4\x83\xc8\x9bii \xc8\x99i profunzimii ca dominante. Paleta pictori\xc8\x9bei se racordeaz\xc4\x83 culorilor de p\xc4\x83m\xc3\xa2nt \xc3\xaen acord cu materia vaselor cucuteniene \xc8\x99i a idolilor ancestrali. Decora\xc8\x9biunile spiritualizate ale vaselor de cult sau doar utilitare revin la suprafa\xc8\x9ba timpului recent ca o m\xc4\x83rturie a creativit\xc4\x83\xc8\x9bii str\xc4\x83mo\xc8\x99ilor no\xc8\x99tri. Intelectual\xc4\x83 rasat\xc4\x83, rafinat\xc4\x83 \xc8\x99i inventiv\xc4\x83, Eleonora Brigalda Barbas face din motivul cucutenian o nostalgic\xc4\x83 recuperare valoric\xc4\x83, fiind animat\xc4\x83 de un sentiment de plenitudine. Tripticurile ei monumentale evoc\xc4\x83 simultan \xc8\x99i ctitorii ilu\xc8\x99tri ai Moldovei medievale, \xc8\x98tefan cel Mare fiind privit \xc3\xaen m\xc4\x83re\xc8\x9bia faptelor de vitejie, dar \xc8\x99i din aceea a spiritualit\xc4\x83\xc8\x9bii cre\xc8\x99tine. Asemenea compozi\xc8\x9bii au vitalitatea structurilor simbolice unde ideea de perenitate devine argumentul \xc3\xaentregului ansamblu. Celelalte compozi\xc8\x9bii ale artistei valorific\xc4\x83 \xc3\xaen variate formul\xc4\x83ri grafico-cromatice nivelul culturii picturii, m\xc4\x83iestria la care a ajuns ca urmare a unor str\xc4\x83lucite studii \xc8\x99i a unei viziuni originale. Arhitectura imaginii sugereaz\xc4\x83 soliditatea ra\xc8\x9bional\xc4\x83 a ansamblului, geometria axelor \xc8\x99i claritatea ideilor pe care gloseaz\xc4\x83 \xc3\xaen subtile \xc8\x99i coerente combina\xc8\x9bii cromatice. Astfel aspir\xc4\x83 c\xc4\x83tre armonia unei muzici str\xc4\x83vechi. Polivalen\xc8\x9ba stilistic\xc4\x83 o face premiabil\xc4\x83 \xc8\x99i la variante \xc3\xaen cheia unei modernit\xc4\x83\xc8\x9bi ponderate \xc8\x99i o define\xc8\x99te ca pe un artist dublat de un intelectual rasat.\xe2\x80\x9d                                    _NEWLINE_\xe2\x80\x9eEleonora Brigalda, artist\xc4\x83 remarcabil\xc4\x83, aflat\xc4\x83 la deplina maturitate artistic\xc4\x83, dovede\xc8\x99te, ca \xc3\xaentotdeauna, o receptivitate rar\xc4\x83 fat\xc4\x83 de tradi\xc8\x9bia cromatismului viguros, fauv, animat de obsesia de a exprima prin petele dense de culoare o interioritate vie, tumultoas\xc4\x83, pasional\xc4\x83. \xc3\x8en mitologia ei personal\xc4\x83 ocup\xc4\x83 un loc fundamental at\xc3\xa2t aglutinarea motivelor silvestre, vegetale \xc8\x99i geologice \xc3\xaentr-un ansamblu cosmologic spectacular, c\xc3\xa2t \xc8\x99i tematica identit\xc4\x83\xc8\x9bii spirituale, religioase \xc8\x99i etnice. De re\xc8\x9binut, din aceast\xc4\x83 ultim\xc4\x83 perspectiv\xc4\x83, efortul artistei de a transfigura. \xc3\x8en p\xc3\xa2nze ce solicit\xc4\x83, obligatoriu, un privitor simpatetic, teme identitare dintre cele mai grave, articulate pe nevoia de a resuscita, artistic o memorie colectiv\xc4\x83 \xc3\xaenc\xc4\x83rcat\xc4\x83 de evenimente tragice. Anamneza mijlocit\xc4\x83 de crea\xc8\x9bia artistic\xc4\x83 aduce cu sine, \xc3\xaens\xc4\x83, m\xc4\x83car un \xc3\xaenceput de vindecare \xe2\x80\x93 iat\xc4\x83 finalitatea paideic\xc4\x83 a unor lucr\xc4\x83ri precum \xe2\x80\x9eAdio. Deportarea\xe2\x80\x9d sau \xe2\x80\x9eMoldova\xe2\x80\x9d, concepute ca medita\xc8\x9bii traumaturgice despre destinul at\xc3\xa2t de greu \xc3\xaencercat de propriul popor.\xe2\x80\x9d                                                               _NEWLINE_\xe2\x80\x9eP\xc3\xa2nzele Eleonorei Brigalda  sunt guvernate de o evident\xc4\x83 arhitectonic\xc4\x83 structural, care ne impune condi\xc8\x9bia perceperii de ansamblu \xc8\x99i monumentalitate. Uneori mai sobre \xc3\xaen culoare, alteori mai generoase, tablourile sale \xc8\x9bin mai mult de limbajul expresiei dec\xc3\xa2t acelui al impresiei, iar \xc3\xaen plan tematic acestea \xc8\x9bin cu evident\xc4\x83 s\xc4\x83 recupereze valorile spirituale \xe2\x80\x9epierdute\xe2\x80\x9c  ori date uit\xc4\x83rii, legate de zbuciumata dar \xc8\x99i de neobi\xc8\x99nuit de generoasa istorie a plaiurilor basarabene.\xe2\x80\x9d                                                     _NEWLINE_\xe2\x80\x9eExperien\xc8\x9ba practic\xc4\x83 a doamnei Eleonora Brigalda include lucr\xc4\x83ri axate pe tematica ancestral\xc4\x83 ce vin s\xc4\x83 developeze originile spirituale ale poporului nostru, valorile autentice primordiale. Mesajul ideatic din p\xc3\xa2nzele \xe2\x80\x9emarine" \xc8\x99i \xe2\x80\x9earhaice" relev\xc4\x83 g\xc3\xa2ndirea analitic\xc4\x83 \xc8\x99i viziunea cosmogonic\xc4\x83 a autoarei asupra lumii, ceea ce se reflect\xc4\x83 fericit \xc8\x99i \xc3\xaen demersul s\xc4\x83u teoretic referitor la studiul picturii na\xc8\x9bionale".             _NEWLINE_\xe2\x80\x9eEleonora Barbas, depild\xc4\x83, trece din concretul motivului \xc3\xaen spa\xc8\x9biul unei personale metafizici unde toposul are substan\xc8\x9ba idealit\xc4\x83\xc8\x9bii. Tu\xc8\x99a ferm\xc4\x83, onctuoas\xc4\x83 confer\xc4\x83 culorii rolul principal al\xc4\x83turi de tensiunea implic\xc4\x83rii emo\xc8\x9bionale. Aluziile la fervoarea de tip Van Gogh semnific\xc4\x83 for\xc8\x9ba imaginativ\xc4\x83 \xc8\x99i pasiune.\xe2\x80\x9d\n_START_SECTION_\nReferin\xc8\x9be critice\n_START_PARAGRAPH_\n1. Ciobanu C., Sinteza teoriei \xc8\x99i practicii \xc3\xaen crea\xc8\x9bia Eleonorei Brigalda, \xc3\x8en: La librete de la creation au feminine, Chi\xc8\x99in\xc4\x83u, Moldova, 2012 _NEWLINE_2. Ciuc\xc4\x83 V., Eleonora Brigalda  - vitalitatea structurilor cromatice, \xc3\x8en:Limba Rom\xc3\xa2n\xc4\x83 nr.9 - 12 (219-222), Chi\xc8\x99in\xc4\x83u, Moldova, 2013, p.317-319. _NEWLINE_3. Ciuc\xc4\x83 V., Vitalitatea structurilor cromatice. Vernisaje Selective, Ia\xc8\x99i, Editura ART XXI, 2013 p.102-103, Rom\xc3\xa2nia _NEWLINE_4. Mardare, Gh. Eleonora Brigalda, artisti in Moldova, Il Ponte , anno I, nr.1, Chi\xc8\x99in\xc4\x83u, Moldova, 2012, p.18 _NEWLINE_5. Mardare, Gh. Vatra neamului redat\xc4\x83 \xc3\xaen 50 de tablouri, \xc3\x8en: Flux, 14 decembrie, Chi\xc8\x99in\xc4\x83u, Moldova, 2012 _NEWLINE_6. Mardare Gh. Condi\xc8\x9bia de manifestare maxim\xc4\x83 a for\xc8\x9bei creative umane este \xc3\xaen primul r\xc3\xa2nd\xe2\x80\xa6libertatea, \xc3\x8en: Arta \xc8\x99i tradi\xc8\x9bia \xc3\xaen Europa, Ed. Spiru Haret, Ia\xc8\x99i, Rom\xc3\xa2nia, 2015, p.124-126 _NEWLINE_7. Marian, A., O fascinant\xc4\x83 lume, vatra neamului. \xc3\x8en: Limba Rom\xc3\xa2n\xc4\x83 nr.9-12 (219-222), Chi\xc8\x99in\xc4\x83u, Moldova, 2013, p.320-323 _NEWLINE_8. Eleonora Brigalda distins\xc4\x83 cu \xc2\xab\xc2\xa0Premio Italia 2012, perl Arte, \xc3\x8en: Capitala, nr.73, 26 octombrie, Chi\xc8\x99in\xc4\x83u, Moldova, 2012'